सत्तासीन दलहरूमा रहेको निर्वाचन परिणामको सम्भावित नकारात्मक तस्बिरले स्थितिलाई अझ जटिल बनाएको छ । यसले उनीहरूलाई सहजताका साथ निर्वाचन केन्द्रित बन्न हिच्किचाहट पैदा गरेको छ । कतिपय ठाउँमा यसै कारण प्रमुख प्रतिपक्ष नेकपा (एमाले) विरोधी चुनावी गठबन्धनका प्रयास समेत भइरहेको देख्न सकिन्छ । यस्तो गठबन्धनको कति स्वाभाविक र जायज रूपमा अभ्यास होला ? व्यवहारको कसीमा हेर्न बाँकी नै छ । यतिबेला मुलुकमा राष्ट्रपति, सभामुख, प्रधानन्यायाधीश जस्ता जिम्मेवारीमा महिलाहरू पदासीन रहेको अवस्था विद्यमान छ । यो सिङ्गो दक्षिण एसियाका लागि नै सुखद संयोग हो । भर्खरै नेपाल उद्योग वाणिज्य महासङ्घको अध्यक्षसमेत तराईबासी चेली र पहाडकी बुहारी भवानी राणा चयन भएको अर्को संयोग थपिएको छ । यसरी नेपाली समाजका बहुआयामिक क्षेत्रमा महिलाको नेतृत्वदायी हैसियत कायम हुने क्रम बढ्दो छ । यसै सिलसिलामा स्थानीय तहमा महिला सहभागिताको कानुनी प्रबन्ध अत्यन्त उत्साहजनक रहेको छ ।
